KIRJALLINEN KYSYMYS E-1989/02 esittäjä(t): Karl-Heinz Florenz (PPE-DE) komissiolle. Koirien tuonti Espanjasta Saksaan — leismaniatautitapaukset.



Virallinen lehti nro 309 E , 12/12/2002 s. 0184 - 0185



KIRJALLINEN KYSYMYS E-1989/02 esittäjä(t): Karl-Heinz Florenz (PPE-DE) komissiolle (8. heinäkuuta 2002) Aihe: Koirien tuonti Espanjasta Saksaan leismaniatautitapaukset Saksassa on äskettäin havaittu hiekkasääskiä 11 eri paikassa. Tämä hyönteinen välittää Välimeren alueella esiintyvää leismaniatautia ja aiheuttaa selkärankaisille sekä ihmisille mahdollisen tartuntavaaran. Konkreettinen tartuntariski aiheutuu kuljetettaessa leismaniatautiin sairastuneita koiria Välimeren alueelta ja etenkin Espanjasta Saksaan, jossa hylättyjä koiria välitetään perheille. Kuuluuko eläinten välittäminen joidenkin sellaisten oikeudellisten vaatimusten alaisuuteen, joita ei mahdollisesti noudateta täysin? Onko olemassa mitään sellaisia eläinten kuljettamista Välimeren alueelta Keski-Eurooppaan ja tässä tapauksessa Espanjasta Saksaan koskevia oikeudellisia määräyksiä, jotka - kieltävät yli 50 eläimen joukkokuljetukset? - kieltävät leismaniatautiin sairastuneiden koirien maastaviennin? - edellyttävät rokotuksia Välimeren alueella esiintyviä eläintauteja, kuten leismaniatautia, ehrlichioosia, babesioosia, dirofilarioosia, mikrofilaarioita tai borrelioosia, vastaan, ennen kuin koiria voidaan yleisesti tuoda Etelä-Euroopasta Keski-Eurooppaan? - edellyttävät koirien kastroimista, rokottamista ja niiden matojen poistamista ennen mahdollista kuljetusta? - edellyttävät kuljettajan selvittävän, mihin koira päätyy määräpaikassaan (eläinhoitolaan vai perheeseen)? Onko komissio tietoinen leismaniataudin aiheuttamasta ongelmasta? Aikooko komissio ottaa lähiaikoina käyttöön maahantuontia koskevia vaatimuksia, jotka rajoittavat sairaiden koirien tuontia Välimeren alueelta Keski-Eurooppaan terveydensuojeluun liittyvistä syistä tai kieltävät sen kokonaan? David Byrnen komission puolesta antama vastaus (20. syyskuuta 2002) Komissio on tietoinen siitä, että leishmaniaasia esiintyy Välimeren rannalla sijaitsevien jäsenvaltioiden rannikkoalueilla. Syynä sairauden esiintymiseen on se, että näillä alueilla toteutuu joukko taudinaiheuttajia (hiekkasääski, phlebotomus) suosivia ekologisia parametrejä, jotka tekevät taudin esiintymisen mahdolliseksi. Suotuisan ekosysteemin olemassaolo on siis taudin esiintymisen kannalta olennaista. Tauti ei juurikaan leviä eikä sitä esiinny yhtäjaksoisesti muualla kuin alueilla, joilla vallitsevat sen kehityksen edellyttämät olosuhteet. Näin ollen voidaan todeta, että vaikka Ranskassa on paljon liikennettä Välimeren rannikon ja maan pohjoisosien välillä, muualta kuin leishmaniaasin esiintymisalueelta (Rhônen alajuoksun laaksoalueelta ja rannikkoalueilta) saadut tartunnat ovat edelleen satunnaisia. Komission saamien tietojen mukaan tartunnan saaneet eläimet eivät ole levittäneet tautia uusille, etäällä nykyisestä esiintymisalueesta sijaitseville alueille. Tällä hetkellä vaikuttaa siltä, että taudin esiintymisalue on leviämässä. Tämä on todennäköisesti seurausta ilmaston yleisestä lämpenemisestä, joka puolestaan suosii leishmaniaasia levittävien taudinaiheuttajien esiintymisalueen laajenemista. Riski, että leishmaniaasi leviäisi uusille alueille elävien eläinten mukana, on siis erittäin pieni. Tämän riskin pienentämiseen tähtäävät eläinlääkinnälliset toimet olisivat komission mielestä suhteettomia ongelmaan nähden. Koska rokotetta ei ole, voitaisiin vain kieltää eläinten kuljetus taudin esiintymisalueelta tai suorittaa yksittäisille eläimille verikokeita, joihin liittyisi karanteeni. Nämä toimet eivät täyttäisi ongelmaan liittyvän kustannus-hyötyanalyysin vaatimuksia.